મુંબઈમાં ઘણા ખરા વિસ્તારમાં બસ-ટેક્સી-કાર દ્વારા આવ-જા થાય છ, પરંતુ ‘ફોર્ટ એરિયા’માં પગપાળા જવાની મજા અનેરી જ. બોરીબંદર સ્ટેશનથી બહાર નીકળતાં જ સુધરાઈની ઇમારતની એકદમ દક્ષિણે ફોર્ટ એરિયા. પથ્થરના બાંધેલા વિશાળ સ્ટોરો, ફૂટપાથ પર સ્થળે સ્થળે ફેરિયાની નાની-નાની, છતાં ખીચોખીચ વેચવાની ચીજવસ્તુથી ભરેલી દુકાનો, જમણી બાજુની ગલીમાં કેપિટલ સિનેમાગૃહ. ભરડા શિક્ષણસંસ્થા તો ફોર્ટમાં – ફ્લોરા ફાઉન્ટ શહીદ સ્મારક સુધી પહોંચતાં હેન્ડલૂમ હાઉસ, ખાદી એમ્પોરિયમ જેવી સંસ્થાઓની મુલાકાત ખાસ લેવી જ રહી. ખાદી એમ્પોરિયમમાં જાતજાતની હસ્તકળાકારીગરીની નમૂનેદાન બનાવટો, ખાદીના, બાફટા સિલ્ક ખાદીના રેડીમેડ તૈયાર પોશાકો. ખાદી સિલ્કની કિંમતી સાડીઓ બધું જ આકર્ષક. ત્યાંના સ્વાદિષ્ટ નમકીન શીગદાણાનો સ્વાદ લેતાં જોતાં જ રહીએ. ફૂટપાથ પર ફેરિયાઓ પાસે પણ જાતજાતની વસ્તુઓ વેચાતી જોવા મળે. બજાર વિસ્તારમાંથી આગળ વધતાં જોવાલાયક સ્થળોએ પહોંચાય. દલાલ સ્ટ્રીટમાં સ્ટોક એક્સચેન્જની વિશાળ ઇમારત, જ્યાં ‘શેરબજાર’ની કરોડો રૂપિયાની ઊથલપાથલ થાય તો એની સામે મુંબઈ સમાચાર માર્ગ પર ગવર્નમેન્ટ નેશનલ સેવિંગ્સની ઓફિસ ધરાવતું જર્જરિત – ઈસ્ટ-વેસ્ટ બિલ્ડિંગ જોઈને ખાસ્સો વિરોધાભાસ દેખાય. હવે આહ્લાદક સાગરદર્શન નજીકમાં જ માણો.